Prudence Gardner

**Prudence Augustina Gardner** var en avalonsk filosof og guvernør av Derry. Hun var gift med Anton Elliott Gardner, men fikk sønnen Charles med filosofen Alphonzo Talmouth. Hun fikk setet som guvernør etter farens død.

Prudence arvet setet som guvernør gjennom faren sin, Brantley, og lot posisjonen gå videre til sønnen Charles – selv om denne skikken var uvanlig. Etter hennes død gikk imidlertid Gardner-ene til grunne, og hun ble den eneste merkbare guvernøren i sin slekt.

## ***Biografi***

### **Tidlig liv**

Prudence vokste opp i en middelklassefamilie hvor hun skulle tjene som en god hustru, selv om hennes intellekt overgikk brødrene sine. Hun fikk undervisning av moren i etikette og historie – det siste hovedsakelig fordi hun skulle lære om de store adelsklanene i Cadwallader, og fordi moren likte emnet selv. I tenårene benyttet Prudence denne kunnskapen til å narre beilere til å tro at hun var en intellektuell kvinne som kunne mye om alt rundt henne – hvilket gjorde at menn som ønsket en reproduksjonsmaskin snudde i døren, og dem som ønsket en interessant kvinne fikk øynene opp for henne.

Mye av disse kunnskapene kom allikevel dessuten av en tjener som hadde privatundervisning med henne om kveldene. Til slutt kom intellektet hennes til nytte, for hun fikk seg en innflytelsesrik mann som ga henne et nettverk rundt om i Derry. Hans kontakter kom allikevel fra faren sin, og Prudence skjønte at ektemannen ikke ville gjøre henne lykkelig når det kom til kunnskap.

### **Guvernør av Derry**

Da hun fikk setet som guvernør av Derry holdt hun flere soaréer med likesinnede menn og kvinner som henne selv. Samtalene dreide seg rundt hvorvidt et menneske hadde rett på å gjøre noe utenfor sin stands forutsetninger.

Prudence skaffet seg et bredt nettverk som støttet henne både økonomisk, militært, kunstnerisk og filosofisk under sin tid som guvernør. Hennes kjedelige mann lot hun imidlertid gjøre som han ville: hun var lederen av Derry. Under denne tiden fikk hun flere elskere, som hun alle satte i merkbare posisjoner rundt om i Derry – hvilket ga henne øyne og ører i både de høyere og lavere sosiale lag. Dette ga Prudence muligheten til å gjøre inngrep som sørget for at Derry-befolkningen kunne få det bedre. Ulempen var imidlertid at mennene hennes ofte rapporterte feil tilbake til henne, og stakk godene hun ga borgerne i egen lomme. Ikke engang hennes mest betrodde elsker, Alphonzo Talmouth, var noe unntak; men hun var blind for denne grådigheten, og elsket ham mer enn ektemannen. Kjærligheten hennes for Alphonzo vokste høyere da hun fødte sønnen hans: Charles Lloyd-Ellis Gardner.

Under graviditeten døde imidlertid ektemannen hennes. Han var ikke så dum at han forsto hvem Prudence var gravid med, og han utfordret Alphonzo til duell. Mannen hennes falt og døde, og Prudence fødte sønnen sin året etter. Som guvernør av Derry var hun allikevel en folkevalgt representant – endog blant de rikeste i byen – og hun overlot Charles til barnepikene.

Da han ble eldre og ble overlevert til henne igjen som tenåring, var det et gap mellom dem av naturlig kjærlighet som var alt fra lite til ikke-eksisterende. Morens utallige elskere gjorde heller ikke saken noe enklere: han følte elskerne fikk mer oppmerksomhet enn ham selv. Hun unnlot dessuten å la ham være innblandet i den lokale politikken i Derry. Charles så imidlertid på dette som noe moren gjorde til fordel for elskerne sine.

### **Senere liv, død og arv**

I et forsøk på å forhindre et kupp fra sønnens side, fant Prudence og elskeren hennes Sibyl Bogaev til ham. Ekteskapet bar frukter i den grad at barnebarnet Reynold Gardner ble født. Det ble i etterkant av Sibyls barseldød avslørt at hun hadde vært utro mot sin mann til fordel for en yngre elsker. Charles fikk snekret sammen et attentat mot elskeren, og sendte Reynold til en avsidesliggende munkeorden. Sønnen gikk inn i en depresjon, men ble revet fort ut av den og tvunget inn i et nytt ekteskap: denne gangen var bruden visehertuginne Anne Catherine Katona av Flynn. Tross svigerfamiliens skepsis ovenfor en mann fra middelklassen ble dette fort feid til side da hertuginne May Katona så hvor glad Anne Catherine og Charles gjorde hverandre. De fikk ett barn sammen, Winthorp.

Ikke lengre enn fem år inn i sønnens ekteskap, døde Prudence grunnet et hjerneslag. Sønnen var imidlertid helt udugelig som guvernør, og møtte på motstand hele tiden. Gradvis ble Derry en by som Katona-ene kontrollerte inn og ut – ettersom Charles ikke var mentalt og sosialt kapabel til å gjøre det. Prudences nettverk havnet i Katona-enes hender, og mannen som til slutt satte en stopper for det korrupte styret i Derry var greven av Nolanhead. Han sendte en gruppe forskere som sørget for et utbrudd av flekktyfus, som tok livet av menn, kvinner, barn og dyr i Derry og omegn. Prudences brødre og deres familier, sønnen og hele hans familie og tjenerstab mistet livet til sykdommen.

## ***Trivia***

1. *Prudence* er den middelalderske engelske formen av *Prudentia*, den feminine formen av det senromerske *Prudentius.* Dette navnet er avledet av *prudens*"veloverveid, klok, forstandig".
2. *Augustina* er en variant av det romerske *Augustus* "stor" eller "ærverdig", avledet fra det latinske *augere* "å øke".
3. *Gardner* er en variant av *Gardener*, hvilket var et navn ofte båret av gartnere, og kommer fra det gammelfranske *jardin* som betyr "hage".